Offentliggørelse af en meddelelse om godkendelse af en standardændring af varespecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2019/C 307/09)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Cava«

Referencenummer: PDO-ES-A0735-AM07

Meddelelsesdato: 22.2.2019

BESKRIVELSE OG BEGRUNDELSE FOR DEN GODKENDTE ÆNDRING

1. Nedsættelse af grænsen for syreinholdet i basisvinen og i cavaen

Beskrivelse og begrundelse

Ændring af punkt 2, litra c), punkt 3, litra b), nr. 1, punkt 7, litra a), og punkt 7, litra b), i varespecifikationen og punkt 3 i enhedsdokumentet.

Beskrivelse: Reduktion med 0,5 gram pr. liter (fra 5,5 til 5) udtrykt som vinsyre af det samlede syreindhold i Cavaen og basisvinen.

Begrundelse: I betragtning af den fortsatte tendens til et fald i det samlede syreindhold, der blev observeret i tidligere høstår, blev der i 2012-høsten foretaget en undersøgelse med henblik på at overvåge det totale syreindhold i basisvine til Cava, hvor der blev udtaget prøver af over 50 % af vinene i overensstemmelse med de forskellige sorter i området.

Konklusionen af denne undersøgelse er, at det naturlige syreindhold er afbalanceret, når druerne er tilstrækkeligt modne, og at vinen ikke behøver at blive forsuret, medmindre den skal overholde det lovbestemte totale syreindhold, hvilket dog ikke er ønskeligt, da det gør vinen uafbalanceret. Denne forsuring sker både i fasen inden fermenteringen af basisvinene og i Cavaerne. Som følge heraf foreslås der en reduktion af det totale syreindhold både i basisvinen og i slutproduktet.

2. Ophævelse af restriktionen for brug af varemærkerne

Beskrivelse og begrundelse

Ændring af punkt 8, litra b), nr. vi, i varespecifikationen. Dette berører ikke enhedsdokumentet.

Beskrivelse: Ophævelse af restriktionen for brug af varemærkerne

Begrundelse: Tilpasning af varespecifikationen til EU-lovgivningen om varemærker som reaktion på brevet fra Kommissionens generaldirektør for landbrug og udvikling af landdistrikter af 19. december 2013, hvori han anførte, at visse specifikationer »indeholder forbud mod brug af varemærker, der er omfattet af betegnelsen for andre vine, som ikke falder ind under denne beskyttelse. Dette forbud mod varemærkerettigheder er ikke berettiget af årsager, der hænger sammen med at bevare kvaliteten af vinprodukter med en beskyttet betegnelse, og det er i strid med EU-lovgivningen om varemærker.« Af de årsager, Kommissionen angav, er følgende således blevet fjernet fra punkt 8, litra b), i varespecifikationen for Cava: »Det vil ikke være muligt at anvende varemærkerne samtidig på etiketterne for andre vine og drikkevarer fremstillet af vin, der sættes til salg i flasker, som er karakteristiske for mousserende vin«.

3. Tilladelse til at anvende druesorten Trepat

Beskrivelse og begrundelse

Ændring af punkt 6 og punkt 7, litra a), i varespecifikationen. Dette berører ikke enhedsdokumentet.

Beskrivelse: Tilladelse til at anvende druesorten rød Trepat til hvid Cava.

Begrundelse: I 1998 begyndte den kommercielle udvikling af rosé Cava, og brugen af sorten Trepat blev godkendt til fremstilling af rosé Cava. Da efterspørgslen efter rosévine i øjeblikket er mere end dækket, og i betragtning af den gode kvalitetsvurdering af vine fremstillet af sorten Trepat, anses fremstilling af hvid Cava (hvidvin af røde druer) af sorten Trepat for at være en mulighed for produktdiversificering, der ikke forringer Cavaens kvalitet. Derfor blev det besluttet at godkende dette forslag, så der også kan fremstilles hvid Cava af denne sort.

4. Cava »paraje calificado«

Beskrivelse og begrundelse

Ændring af punkt 2, litra d), punkt 3, litra a), punkt 3, litra b), nr. 1, punkt 3, litra b). nr. 2, punkt 3, litra b), nr. 3, punkt 4, punkt 5, punkt 8, litra b), nr. iii, iv, v, vi og vii, og punkt 9, litra b), nr. ii, afsnit 3, i varespecifikationen og punkt 3, 4, 5 og 8 i enhedsdokumentet.

Beskrivelse: Der er medtaget en valgfri betegnelse for mærket (»Paraje Calificado«, dvs. »Qualified Single Estate Cava«), og betingelserne for brugen heraf er medtaget.

Begrundelse: I henhold til gældende EU-lovgivning er det tilladt at anvende navnet på et mindre defineret geografisk område på BOB-vines etiketter. Det er også muligt at fastlægge fakultative mærkningsoplysninger, som er omfattet af visse anvendelsesbetingelser, i varespecifikationen.

Efter anmodning fra Cava-sektoren — og for at henlede opmærksomheden på kvaliteten af nogle af dens vine, navnlig i forbindelse med betingelserne i et bestemt område — er der indført regler for brugen af betegnelsen »Paraje Calificado« (»Qualified Single Estate Cava«), som skal ledsages af områdets navn. Alt dette er i overensstemmelse med den fjerde supplerende bestemmelse i lov nr. 6/2015 af 12. maj 2015 om beskyttede oprindelsesbetegnelser og beskyttede geografiske betegnelser på niveauet over Spaniens selvstyrende regioner.

5. Ændringer af varespecifikationens tekst

Beskrivelse og begrundelse

— Der er foretaget ændringer af punkt 2, litra d), punkt 7, litra b), og punkt 8, litra b), nr. iii, i varespecifikationen. Ordet »kulsyre« er blevet erstattet med »kuldioxid«.

— Der er foretaget en ændring af punkt 8, litra b), nr. v, i varespecifikationen. Kontrolorganet er ikke ansvarligt for klassificering af vinen. Denne beføjelse ligger hos den erhvervsdrivende, der er ansvarlig for den pågældende vin.

— Der er foretaget en ændring af punkt 8, litra b), nr. vi, i varespecifikationen. Kontrolorganet er ikke ansvarligt for etiketternes godkendelse.

— Der er foretaget en ændring af punkt 8, litra b), nr. vii, i varespecifikationen. Garantimærkerne er også forskellige for de forskellige kategorier af Cava.

— Der er foretaget en ændring af punkt 9, litra a), i varespecifikationen. Oplysningerne om den kompetente myndighed er blevet ajourført. I henhold til lov nr. 6/2015 af 12. maj 2015 om beskyttede oprindelsesbetegnelser og beskyttede geografiske betegnelser på niveauet over Spaniens selvstyrende regioner er kontrolorganet desuden ophørt med at være et decentralt organ og er nu blevet et offentligretligt organ.

6. Forhøjelse af den maksimale pH-værdi i basisvinen og i cavaen

Beskrivelse og begrundelse

Beskrivelse:

Ændring af punkt 2, litra c), og punkt 3, litra b), nr. 1, i varespecifikationen og punkt 8, litra b), i enhedsdokumentet.

En forhøjelse på 0,1 (fra 3,3 til 3,4) af den maksimale pH-værdi i basisvinen og i Cavaen.

Begrundelse:

Den omfattende undersøgelse, der er foretaget af klimaforandringernes indvirkning på druernes modningsgrad, viser, at den vigtigste følge er, at vinene i stigende grad har et højere alkoholindhold, et lavere totalt syreindhold og en højere pH-værdi.

Det er velkendt, at fald i det totale syreindhold ligesom det, der blev godkendt for basisvinen og Cavaen med ændringen af punkt 2, litra c), punkt 3, litra b), nr. 1, punkt 7, litra a), og punkt 7, litra b), i varespecifikationen og punkt 3 i enhedsdokumentet, fører til en stigning i pH-værdien.

Man må heller ikke glemme, at vinens pH stiger i forbindelse med tørkeperioder. Selv om man ikke kan forudse den fremtidige udvikling, har nedbørsmængden i Cavaregionen tydeligvis fulgt en nedadgående tendens i de senere år, kombineret med den generelle temperaturstigning.

Det er årsagerne til, at man med dette forslag ønsker at sætte den maksimale pH-værdi for basisvinen og Cavaen op fra 3,3 til 3,4.

7. Medtagelse af aspekter vedrørende overførsel af flasker i horisontal position (»rima«) eller omvendt position (»punta«)

Beskrivelse og begrundelse

Beskrivelse:

Ændring af punkt 8, litra b), nr. viii, i varespecifikationen. Dette berører ikke enhedsdokumentet.

Beskrivelse: Denne ændring vedrører overførslen af flasker i horisontal position (»rima«) eller omvendt position (»punta«).

Begrundelse: Overførsel af flasker i horisontal position (»rima«) eller omvendt position (»punta«) er almindelig praksis i Cavasektoren, enten som et supplerende trin i produktionsprocessen eller når flasker skal overføres mellem faciliteter tilhørende samme koncern af logistiske grunde. Der skal dog fastsættes en øvre grænse for sådanne flytninger for at forhindre, at faciliteterne kun fokuserer på »færdiggørelsen« af indkøbte flasker uden rent faktisk at have fremstillet produktet.

Derfor er det blevet besluttet at medtage en række betingelser i varespecifikationen for at begrænse sådanne bevægelser og sikre passende kontrol, overvågning og sporing af flasker, der overføres mellem Cavaproducenterne.

Indkøb af flasker i horisontal position (»rima«) eller omvendt position (»punta«) producenterne imellem er begrænset til 25 % af deres egen produktion. Denne procentdel anses for at være tilstrækkelig til at imødekomme specifikke stigninger i efterspørgslen efter produktion, som ikke kan opfyldes af virksomhedens lager af flasker. Specifikke stigninger i efterspørgslen finder sted som følge af uforudsigelige markedsforhold, og det er vanskeligt at imødekomme dem på grundlag af de påfyldnings- og minimumslagringsplaner, der gælder for en virksomheds lager af flasker. Derfor er der behov for at købe produkter, som allerede opfylder minimumskravene til lagring.

Foruden denne grænse har kontrolorganet også fastsat betingelser for den beskyttede oprindelsesbetegnelse for at kontrollere sådanne overførsler af flasker i horisontal position (»rima«) eller omvendt position (»punta«). Alle overførsler skal overvåges for at kontrollere, at grænsen på 25 % overholdes, at de overførte flasker opfylder minimumskravet til lagring, og at antallet af flasker svarer til de oplysninger, der er registreret i kontrolorganets database.

ENHEDSDOKUMENT

1. Betegnelse

Cava

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

5. mousserende kvalitetsvin

4. Beskrivelse af vinen/vinene

Mousserende kvalitetsvin

Cava — hvid eller rosé: Rene og klare vine med konstant frigivelse af kuldioxid i form af små perleformede bobler. Farven på hvid Cava går fra lysegul til strågul. Farven på rosé Cava varierer i intensitet, undtagen når det gælder de violette roséer. Cava har en karakteristisk frugtagtig, let syrlig, frisk og afbalanceret aroma med et strejf af gær i næsen.

Cava »Gran Reserva« — hvid eller rosé Afbalancerede vine med nuancer af modne frugter og ristede nødder, med komplekse og rene aromaer samt et strejf af den langvarige kontakt med gær.

Cava »Paraje Calificado« — hvid eller rosé Komplekse aromaer med perfekt blandede nuancer af områdets egne mineraler i kombination med ristede nødder. Den har en perfekt strukturel balance, cremethed og syrlighed på tungen.

Den relevante EU-lovgivning er gældende for de analytiske parametre, der ikke er fastsat grænser for i enhedsdokumentet.

Generelle analytiske egenskaber Totalt alkoholindhold, maksimum (i % vol.) Virkeligt alkoholindhold, minimum (i % vol.) 10,8 Totalt syreindhold, minimum 5 g/l udtrykt som vinsyre Indhold af flygtig syre, maksimum (i milliækvivalenter/l) 10,83 Maksimalt indhold af svovldioxid (i mg/l) 160

5. Vinfremstillingsmetoder

a) Væsentlige ønologiske fremgangsmåder

Særlig ønologisk fremgangsmåde

Basisvinen til Cava må udelukkende fremstilles af saft fra den første presning med et maksimalt udbytte på 1 hl most/vin pr. 150 kg druer. Der skal anvendes sunde druer med et naturligt minimumsalkoholindhold på 8,5 % vol. eller 9 % vol. alt afhængigt af området. Basisvinene må udelukkende fremstilles af saft fra presningen og ingen andre dele af druen. Ved fremstilling af rosé skal mindst 25 % af de anvendte druer være røde druesorter.

Ved fremstilling af Cava »Paraje Calificado« gælder følgende:

— Maksimumsudbyttet er 0,6 hl most pr. 100 kg druer.

— Følgende er forbudt: kunstig øgning af det naturlige alkoholindhold i most og/eller basisvin, forsuring og lysning af farven.

— Det minimale totale syreindhold i basisvinen er 5,5 g/l (5 g/l for andre Cavavine).

Dyrkningspraksis

Arealer til vinavl betragtes som egnede til fremstilling af Cava fra den godkendte sorts tredje vækstsæson og fremefter. Beplantningstætheden er mellem 1 500 og 3 500 vinstokke pr. hektar ved anvendelse af de traditionelle gobelet- eller espaliersystemer.

b) Maksimumsudbytter

Cava

12 000 kg druer pr. hektar

Cava

80 hektoliter pr. hektar

Cava »Paraje Calificado«

8 000 kg druer pr. hektar

Cava »Paraje Calificado«

48 hektoliter pr. hektar

6. Afgrænsning af det geografiske område

Det geografiske område, hvor druerne må dyrkes, og hvor basisvinen og Cavaen fremstilles, ligger inden for grænserne af følgende kommuner, der i det følgende er opdelt efter den provins, de tilhører:

— Álava: Laguardia, Moreda de Álava og Oyón.

— Badajoz: Almendralejo.

— Barcelona: Abrera, Alella, Artés, Avinyonet del Penedès, Begues, Cabrera d'Igualada, Cabrils, Canyelles, Castellet i la Gornal, Castellvi de la Marca, Castellvi de Rosanes, Cervelló, Corbera de Llobregat, Cubelles, El Masnou, Font-Rubí, Gelida, La Granada, La Llacuna, La Pobla de Claramunt, Les Cabanyes, Martorell, Martorelles, Masquefa, Mediona, Mongat, Odena, Olérdola, Olesa de Bonesvalls, Olivella, Pacs del Penedès, Piera, Els Hostelets de Pierola, El Pla del Penedès, Pontons, Premià de Mar, Puigdalber, Rubí, Sant Cugat Sesgarrigues, Sant Esteve Sesrovires, Sant fost de Campsentelles, Vilassar de Dalt, Sant Llorenç d’Hortons, Sant Martí Sarroca, Sant Pere de Ribes, Sant Pere de Riudevitlles, Sant Quintí de Mediona, Sant Sadurní d'Anoia, Santa Fe del Penedès, Santa Margarida i els Monjos, Santa Maria de Martorelles, Santa Maria de Miralles, Sitges, Subirats, Teià, Tiana, Torrelavit, Torrelles de Foix, Vallbona d'Anoia, Vallirana, Vilafranca del Penedès, Vilanova i la Geltrú og Vilobí del Penedès.

— Girona: Blanes, Capmany, Masarac, Mollet de Perelada og Perelada.

— La Rioja: Alesanco, Azofra, Briones, Casalarreina, Cihuri, Cordovín, Cuzcurrita de Rio Tirón, Fonzaleche, Grávalos, Haro, Hormilla, Hormilleja, Nájera, Sajazarra, San Asensio, Tirgo, Uruñuela og Villalba de Rioja.

— Lleida: Lleida, Fulleda, Guimerà, L’Albi, L’Espluga Calva, Maldà, Sant Martí de Riucorb, Tarrés, Verdú, El Vilosell og Vinaixa.

— Navarra: Mendavia og Viana.

— Tarragona: Aiguamurcia, Albinyana, Alió, Banyeres del Penedès, Barberà de la Conca, Bellvei, Blancafort, Bonastre, Bràfim, Cabra del Camp, Calafell, Creixell, Cunit, El Catllar, El Pla de Santa Maria, El Vendrell, Els Garidells, Figuerola del Camp, Els Pallaresos, La Bisbal del Penedès, La Nou de Gaià, L’Arboç, La Riera de Gaià, La Secuita, L'Espluga de Francolí, Llorenç del Penedès, Masllorenç, Montblanc, Montferri, El Montmell, Nulles, Perafort, Pira, Puigpelat, Renau, Rocafort de Queralt, Roda de Berà, Rodonyà, Salomó, Sant Jaume dels Domenys, Santa Oliva, Sarral, Solivella, Vallmoll, Valls, Vespella, Vilabella, Vila-rodona, Vilaseca de Solcina, Vilaberd og Vimbodí.

— Valencia: Requena.

— Zaragoza: Ainzón og Cariñena.

7. Primære druesorter

MACABEO — VIURA

XARELLO

CHARDONNAY

PARELLADA

GARNACHA TINTA

TREPAT

PINOT NOIR

8. Tilknytning til det geografiske område

a) Naturlige og menneskelige faktorer

NATURLIGE FAKTORER: Jorden er overvejende kalkholdig, ikke særlig sandet og relativt lerholdig. Den har generelt et lavt indhold af organisk materiale og er ikke særlig frugtbar.

Områdets generelle karakteristika er typiske for et middelhavsklima, nemlig en meget lang sommersæson med mange solskinstimer og høje temperaturer fra forår til sommer, hvor der også er store temperaturudsving, som giver en god modning af druerne, også af sorter med længere cyklusser. Hertil kommer, at nedbørsmængden er lav og dårligt fordelt over årstiderne, hvilket betyder, at nedbørsmængden er begrænset i planternes vækstperiode, og at den relative fugtighed er meget lav i denne periode. Som følge heraf er der et udtalt vandunderskud, navnlig i modningsfasen. Middelhavsklimaet i området skifter mellem et mildere klima ved kysten som følge af områdets nærhed til havet og et barskere fastlandsklima, der er koldt om vinteren og varmere om sommeren, sådan som det almindeligvis er tilfældet med områder inde i landet. Den årlige nedbør er i gennemsnit 500 mm, og nedbøren er hyppigere om efteråret og foråret. Der er meget sollys og i gennemsnit ca. 2 500 solskinstimer, hvilket er tilstrækkeligt til druernes perfekte modning.

MENNESKELIGE FAKTORER: I anden halvdel af det 19. århundrede begyndte forskellige vinproducerende familier at fremstille mousserende vin på landet i provinsen Barcelona ved hjælp af det, der dengang hed »champagnemetoden«, hvor eftergæringen, der fremkalder boblerne, finder sted i flasken. De første flasker med Cava blev fremstillet i kommunen Sant Sadurní d'Anoia i 1872. Efter påfyldning blev flaskerne med mousserende vin opbevaret i underjordiske huler med et tilstrækkeligt relativt fugtighedsniveau og en omgivende temperatur på omkring 13/15 °C året rundt. Dette var med til at hindre vibrationer, som skal undgås, når man fremstiller mousserende vin af høj kvalitet. Disse betingelser er ideelle for en korrekt eftergæring og lagring af mousserende vin. Med tiden endte navnet »cava«, der identificerede de steder, hvor flaskerne af mousserende vin blev lagret, med at blive navnet på selve vinen. De mest almindeligt dyrkede druesorter er Macabeo, Xarel-lo og Parellada, som udgør 85 % af de druesorter, der anvendes til at fremstille Cava. Disse tre sorter er altid til stede i forskellige andele i basisvinene fra det afgrænsede geografiske område. Vinenes lave beplantningstæthed, som er mellem 1 500 og 3 500 planter pr. hektar, er med til at forbedre basisvinens kvalitet. Hertil kommer, at den begrænsede nedbør i området og gobelet- eller espaliersystemerne til vinstokkene giver en moderat mængde produktive knopper, hvilket begrænser maksimumsudbyttet pr. hektar til 12 000 kg. Desuden må basisvinen udelukkende fremstilles af saft fra den første presning med et maksimalt udbytte på 100 liter most pr. 150 kg druer, og modningen sker løbende, hvilket indebærer en separat høst af de forskellige sorter. Det potentielle alkoholindhold i basisvinen ligger mellem 9,5 og 11,5 % vol., det totale syreindhold er > 5 g/l, og de analytiske indikatorer sikrer afgrødens sundhedsmæssige kvalitet. Der skal også være et omtrentligt en-til-en-forhold mellem æblesyre og vinsyre. Produktionsforhold, der gør det muligt langsomt at udvikle eftergæringen, og samspillet mellem vin og gær (autolyse), som giver disse vine en delikat aroma, giver dem deres enestående organoleptiske egenskaber.

b) Detaljerede oplysninger om produktets kvalitet eller egenskaber.

Cavavine med beskyttet oprindelsesbetegnelse, som er fremstillet korrekt med eftergæring og lagring på flaske i kontakt med bærmen, har et alkoholindhold på mellem 10,8 og 12,8 % vol. Cava er kendetegnet ved en lav pH-værdi på mellem 2,8 og 3,4, således at vinen ældes korrekt med tiden, og risikoen for skadelig oxidation reduceres. Der er tale om vine med et lavt indhold af gluconsyre, hvilket er et tegn på, at der er anvendt sunde druer.

c) Årsagssammenhængen mellem det geografiske område og produktets egenskaber.

Jorden kombineret med det forholdsvis milde og tørre klima sidst på sommeren og i efteråret gør det muligt for druerne at udvikle sig korrekt, især i faserne inden høsten. Dette får de forskellige godkendte sorter til at modnes på forskellige tidspunkter, hvilket giver en god basisvin til fremstillingen af en sund Cava med et moderat alkoholindhold, et højt syreindhold og en lav pH-værdi. Produktets rige, tertiære aromaer og en kraftig frigivelse af bobler afhænger fuldt ud af fremstillingsprocessen, lige fra påfyldningen til degorgeringen i anlæg med et særligt udstyr, som giver eftergæringen og vinens modning mulighed for at udvikle sig langsomt.

9. Vigtige yderligere betingelser (emballering, mærkning, andre krav)

Retsgrundlag:

Den nationale lovgivning

Type yderligere betingelse:

Undtagelse for produktionen i det afgrænsede geografiske område

Beskrivelse af betingelsen:

Cava kan fremstilles i fem vinkældre, som er beliggende uden for det afgrænsede geografiske område, da disse vinkældre producerede basisvin og/eller »Cava« inden ikrafttrædelsen af bekendtgørelse af 27. februar 1986 og dermed fik tilladelse hertil ved ministeriel bekendtgørelse af 14. november 1991 og 9. januar 1992.

Retsgrundlag:

Den nationale lovgivning

Type yderligere betingelse:

Supplerende bestemmelser om mærkning

Beskrivelse af betingelsen:

Navnet Cava og aftapningsvirksomhedens nummer skal være angivet på proppen. Det er obligatorisk at anvende et varemærke, der er registreret i det spanske register for intellektuel ejendomsret (RPI) eller hos Kontoret for Harmonisering i det Indre Marked. Kun for Cava »Gran Reserva« og Cava »Paraje Calificado« er det tilladt at anvende udtrykkene »Brut Nature«, »Extra Brut« og »Brut« og angive årgangen. Det er obligatorisk at anvende særlige kontrolmærker.

Påskriften »Paraje Calificado« må ikke være over 4 mm høj og må ikke være større end mærket, og den skal stå sammen med navnet på det pågældende område.

Link til varespecifikationen

http://www.mapama.gob.es/es/alimentacion/temas/calidad-agroalimentaria/calidad-diferenciada/dop/htm/documentos_dop_cava.aspx

(1) EUT L 9 af 11.1.2019. s. 2.